SKRIFTLIG FORESPØRGSEL P-1449/03

af Bárbara Dührkop Dührkop (PSE) til Kommissionen

(16. april 2003)

Om: Betaling af skolepenge i Europaskolerne for børn af parlamentariske assistenter

På mødet den 28.-29. april 1998 vedtog Europaskolernes Øverste Råd imod Kommissionens indstilling at medtage børn af parlamentariske assistenter under kategori III, hvilket betyder, at de skal betale det fulde skolepengebeløb, som i skoleåret 2003-2004 beløber sig til 1 886 EUR for børnehaveklassen, 2 622 EUR for grundskolen og 3 578 EUR for overbygningen.

Assistenternes børn havde indtil da været betragtet som hørende under kategori I og var således fritaget for betaling.

Undertegnede medlem er klar over, at den pågældende beslutning er truffet af Europaskolernes Øverste Råd, men anmoder Kommissionen, som har en repræsentant i rådet, om at oplyse om følgende: Med hvilken begrundelse vedtog Det Øverste Råd at ændre en langvarig praksis, efter hvilken børn af parlamentariske assistenter betragtedes som hørende under kategori I?

Som Kommissionen udmærket ved, hidrører de parlamentariske assistenters løn direkte fra Den Europæiske Unions almindelige budget, hvis kapitel 39, sektion I, Udgifter til parlamentariske assistenter, indeholder en særlig konto, nr. 3910, som dækker udgifter i forbindelse med ansættelse af eller udnyttelse af tjenester fra en eller flere assistenter. Hertil kommer, at assistenternes arbejdskontrakter i henhold til artikel 14 i regulativet om omkostningsgodtgørelser og andre godtgørelser til Europa-Parlamentets medlemmer indgås mellem medlemmet og assistenten eller mellem tredjemand og assistenten.

Det kan desuden konstateres, at der under kategori I ligeledes medtages børn af personale, som ikke har nogen hverken offentlig eller privat kontraktmæssig forbindelse med EU-institutionerne, hvis løn ikke hidrører fra EU's almindelige budget, og hvis daglige arbejde ikke udføres på en af institutionernes hjemsteder som det dog er tilfældet for de parlamentariske assistenter. Mener Kommissionen på den baggrund ikke, at der er mere end tilstrækkeligt objektivt grundlag for at medtage børn af parlamentariske assistenter under kategori I?

Svar afgivet på Kommissionens vegne af Neil Kinnock

(4. juni 2003)

Spørgsmålet om den rigtige kategori for børn af parlamentariske assistenter blev rejst af Europaskole I i Bruxelles, da børn af to assistenter blev indskrevet til skoleåret 1997/98. Skolens leder var ikke sikker på, om det var berettiget at medtage børn af parlamentariske assistenter under kategori I.

Spørgsmålet blev forelagt Europaskolernes Øverste Råd på mødet den 28. og 29. april 1998. Som det ærede medlem så rigtigt gør opmærksom på, foretrak Kommissionen en klassificering i kategori I med følgende begrundelse: Selv om det formelt er korrekt, at den direkte forbindelse består mellem assistenten og parlamentsmedlemmet og ikke mellem assistenten og Parlamentet, så er det i praksis korrekt, at parlamentsmedlemmer, når de ansætter deres assistenter, ikke handler som private individer eller personer uden for institutionen, men i deres egenskab af parlamentsmedlem som en integreret del af Parlamentet.

Bortset fra Italien, der som den eneste nationale delegation delte Kommissionens opfattelse, mente alle delegationer, at de pågældende børn i mangel af en direkte ansættelsestilknytning mellem assistenter og Parlamentet bør betragtes som elever i kategori III, indtil assistenters status kan blive ændret.

Af mødereferatet fremgår følgende: Kommissionens repræsentant og den italienske delegation fastholdt, at disse børn bør anses for at henhøre under kategori I, men en række delegationer var modstandere heraf. Den nederlandske delegation fremhævede den ulovlige karakter af de beslutninger, der synes at være blevet truffet som det fremgår af dokumentet om at medtage disse børn i kategori I. Det Øverste Råd besluttede, at allerede indskrevne børn skal kunne forblive på skolerne i den kategori, som de er indskrevet under. Hvad fremtidige indskrivninger angår blev det besluttet, og Kommissionen er ikke enig heri, at godkende Administrations- og finansudvalgets forslag om, at disse børn bør henhøre under kategori III, hvor de bør have fortrinsret.

Når lejligheden byder sig, vil Kommissionen fortsat argumentere for, at parlamentariske assistenters børn medtages i kategori I, og navnlig hvis assistenters status ændres på linje med de ændringer, som Parlamentet har foreslået i forbindelse med reformen af vedtægterne for tjenestemænd og andre ansatte i EU.

Som det ærede medlem sikkert er bekendt med blev Europaskolerne ifølge konventionen af 21. juni 1994 især oprettet med henblik på at undervise børn af EU-ansatte. Andre børn kan deltage i undervisningen inden for de grænser, der fastlægges af Det Øverste Råd.

Det Øverste Råd, der er den ikke-fællesskabelige, mellemstatslige organisation som er ansvarlig for skolerne, varetager konventionens gennemførelse og råder over de beslutningsbeføjelser mht. undervisning, budget og administration, der er nødvendige til det formål. Det Øverste Råd har som led i disse beføjelser besluttet at anvende tre kategorier for indskrivning af og betaling af skolepenge for elever.

Kategori I omfatter børn af ansatte i EU's institutioner og organer, som Det Øverste Råd sidestiller hermed, og som er direkte og vedvarende beskæftiget i en periode på mindst ét år. Disse børn skal indskrives i Europaskolerne og er fritaget for at betale skolepenge.

Kategori II vedrører elever, der er omfattet af individuelle aftaler eller afgørelser, som indebærer bestemte rettigheder og forpligtelser for deres vedkommende.

Kategori III vedrører elever, der ikke er omfattet af kategori I eller II. De indskrives, hvis der er ledige pladser. Der er opstillet en rækkefølge for adgang, og skolepenge skal betales.

Det er skolernes ledere, som er ansvarlige for at anvende Det Øverste Råds afgørelser, når elever indskrives.